“อินเด็กซ์ ลิฟวิ่งมอลล์” ยื่นไฟลิ่งขาย IPO 105 ล้านหุ้น เล็งเทรด SET ระดมทุนขยายธุรกิจโต
“อินเด็กซ์ ลิฟวิ่งมอลล์" ยื่นไฟลิ่งขาย IPO 105 ล้านหุ้น เล็งเทรด SET ระดมทุนขยายธุรกิจ-คืนเงินกู้ โดยมี บล.บัวหลวง เป็นที่ปรึกษาทางการเงิน
6 ธ.ค. 2561

บริษัท อินเด็กซ์ ลิฟวิ่งมอลล์ จำกัด (มหาชน) เปิดเผยว่า บริษัทยื่นแบบแสดงรายการข้อมูลและหนังสือชี้ชวน (ไฟลิ่ง) เพื่อเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 105 ล้านหุ้น คิดเป็น 20.79% ของทุนจดทะเบียนชำระแล้วของบริษัทภายหลังการเสนอขายหุ้น IPO ครั้งนี้ โดยจะเข้าจดทะเบียนในตลาดหลักทรัพย์ (SET) โดยมี บล.บัวหลวง เป็นที่ปรึกษาทางการเงิน
สำหรับวัตถุประสงค์ในการระดมทุนครั้งนี้ มีแผนนำเงินไปใช้ขยายธุรกิจ ทั้งการขยายสาขาร้าน Index LivingMall, ขยายสาขาคอมมูนิตี้มอลล์, ขยายสาขาเทคโนโลยี Younique, ขยายร้านค้าเฟอร์นิเจอร์ขนาดเล็ก รวมทั้งโครงการติดตั้งแผงโซลาร์รูฟท็อป การปรับปรุงประสิทธิภาพการผลิตของโรงงาน และโครงการอื่น อีกทั้ง จะใช้เพื่อชำระคืนเงินกู้ยืมแก่สถาบันการเงิน และใช้เป็นเงินทุนหมุนเวียน